## Rendkívüli települési támogatás

[Eljárás ismertetése](#_Eljárási_illetékek_)

[Eljáráshoz szükséges dokumentumok](#_Eljáráshoz_szükséges_dokumentumok_)

[Eljárási illetékek](#_Eljárási_illetékek_2)

[Ügyintézési határidő](#_Ügyintézési_határidő_48)

[Ügyindítás helye](#_Ügyindítás_helye_27)

[Egyéb kiegészítő információk](#_Havi_rendszerességgel_nyújtható)

**Jogszabályi háttér**

* Az általános közigazgatási rendtartásról szóló 2016. évi CL. törvény
* A szociális igazgatásról és a szociális ellátásokról szóló 1993. évi III. törvény
* A pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet
* Nyíregyháza Megyei Jogú Város Önkormányzata Közgyűlésének a szociális rászorultságtól függő egyes pénzbeli és természetben nyújtott szociális ellátásokról szóló 21/2021. (VI.25.) önkormányzati rendelete

### Eljárás ismertetése

Általános eljárás menete:

* A rendkívüli települési támogatás iránti kérelmet az arra szolgáló formanyomtatványon kell benyújtani, mely formanyomtatvány beszerezhető a Polgármesteri Hivatal Ügyfélszolgálati Centrumában, valamint elektronikus úton letölthető a Polgármesteri Hivatal honlapjáról.

Ügyfélfogadás helye: Ügyfélszolgálati Centrum Nyíregyháza, Kossuth tér 1., 25. számú ablak

Ügyfélfogadás ideje: hétfő, szerda: 8:00 – 12:00 és 13:00 – 16:30

kedd: 8:00 – 12:00

péntek: 8:00 – 12:00

Az önkormányzat pénzbeli vagy természetbeni rendkívüli települési támogatást állapíthat meg a rendkívüli élethelyzetbe került, valamint az időszakosan vagy tartósan létfenntartási gondokkal küzdő azon személyek részére

* akiknek a családjában az egy főre jutó havi jövedelem nem haladja meg a szociális vetítési alap összegének 240%-át, egyedülélő esetén annak 270 %-át, különösen
* a gyermek átmeneti gondozása esetén,
* válsághelyzetben lévő várandós anya gyermekének megtartása, a gyermek fogadásának előkészítéséhez kapcsolódó kiadások esetén,
* átmeneti és tartós nevelésbe vett gyermek családjával való kapcsolattartásának elősegítése, a gyermek nevelésbe vételének megszűnését követő gyámhivatali visszahelyezés, betegség vagy iskoláztatás miatt,
* iskoláztatási költségek csökkentése érdekében,
* gyermekét egyedül nevelő szülő részére,
* betegség, keresőképtelenség esetén,
* hátrányos helyzetű gyermek nevelése esetén,
* hajléktalan kérelmező esetén,
* olyan álláskereső részére, aki rendszeres pénzellátásban részesül vagy megváltozott munkaképességű ellátást kap, illetve olyan regisztrált álláskereső, aki rendszeres jövedelemmel nem rendelkezik.

Nem jogosult rendkívüli települési támogatásra az a személy, aki bentlakásos intézményben lakik és az intézmény igazolása alapján ellátása teljes mértékben biztosított.

A rendkívüli települési támogatás alapvető élelmiszerek és közszükségleti cikkek vásárlására jogosító utalványként felhasználható hatósági bizonyítvánnyal is nyújtható.

* **nappali tagozatos egyetemi, főiskolai hallgató részére** a tanulmányi félév megkezdésével járó többletkiadásokhoz történő hozzájárulásként, ha családjában az egy főre jutó havi jövedelem nem haladja meg a szociális vetítési alap összegének 330 %-át. Amennyiben családon belül több felsőoktatási intézmény nappali tagozatán hallgatói jogviszonyban álló személy van, úgy háztartásonként ugyanazon hónapon belül ezen személyek részére megállapítható a támogatás. Adható támogatás mértéke a Nyíregyházán tanuló esetében 15.000.-Ft./fő, nem Nyíregyházán tanuló 25.000.-Ft/fő.
* a kérelmező vagy családja megélhetését veszélyeztető mértékű **gyógykezelési költségek** **részbeni fedezetéül** – a közgyógyellátásra jogosultságtól függetlenül – rendkívüli gyógyszertámogatásként azon személyek részére, akiknek a családjában az egy főre jutó jövedelem nem haladja meg a szociális vetítési alap összegének 240 %-át, egyedülélő esetén annak 270 %-át. Amennyiben eseti gyógyszerköltsége az adott hónapban a szociális vetítési alap 15%-át nem éri el, a nyújtható támogatás összege megegyezik a havi gyógyszerköltség mértékével.
* rendkívüli települési támogatás **havi étkezési térítési díjtámogatásként** is megállapítható azon személy részére, akinek a családjában az egy főre jutó havi jövedelem nem haladja meg a szociális vetítési alap összegének 250%-át, egyedülálló esetén annak 300%-át és családjában legfeljebb kettő általános iskolai vagy nappali munkarendű középiskolai tanuló taníttatásáról gondoskodik és ingyenes vagy kedvezményes étkezésre egyéb jogcímen nem jogosult.

A támogatás ugyanazon étkezést igénybevevő gyermek vonatkozásában havonta egy alkalommal állapítható meg.

* az Önkormányzat rendkívüli települési támogatás jogcímen **kelengyetámogatás**t állapít meg

amennyiben nevezett családjában az egy főre jutó havi jövedelem nem haladja meg a szociális vetítési alap 410 %-át, illetvekérelmező vagy valamely családtagja részére a rendszeres gyermekvédelmi kedvezmény nem került megállapításra.

A támogatás iránti kérelem a születést követő 60 napon belül nyújtható be. A támogatás mértéke gyermekenként 25.000 Ft.

* *Egészségügyi-szűrési támogatás* állapítható meg annak a **várandós kérelmezőnek**, akinek családjában az egy főre jutó havi jövedelem nem haladja meg a szociális vetítési alap 370%-át, egyedülélő esetében annak 500%-át, feltéve, hogy a védőnői tanácsadáson rendszeresen részt vesz és rendelkezik orvosi javaslattal arra vonatkozóan, hogy a vizsgálat javasolt és finanszírozása társadalombiztosítás által nem támogatott. Az adható támogatás mértéke alkalmanként 30.000.-Ft.
* **onkológiai gyógykezelést** igénybe vevő kérelmezőnek, akinek rosszindulatú daganatos megbetegedése igazolhatóan fennáll, családjában az egy főre jutó havi jövedelem nem haladja meg a szociális vetítési alap 300%-át, egyedülélő esetén annak 400%-át és közgyógyellátásra nem jogosult. Az adható támogatás mértéke alkalmanként 20.000.-Ft.
* az önkormányzat **temetési költségekre** tekintettel igényelt rendkívüli települési támogatást állapít meg annak, akinek családjában az egy főre jutó havi jövedelem nem haladja meg a szociális vetítési alap összegének 310 %-át, egyedül élő esetén annak 420 %-át.
* temetési költségekre igényelt rendkívüli települési támogatás nem állapítható meg annak a személynek sem, aki a biztosító társaságtól, illetve egyéb szervezettől hamvasztásos temetés esetén 60.000 Ft-ot, koporsós temetés esetén 80. 000 Ft-ot meghaladó mértékű temetési hozzájárulást kapott.
* temetési költségekre igényelt rendkívüli települési támogatás összege hamvasztásos temetés esetén 60.000 Ft, koporsós temetés esetén 80.000 Ft. Ha a hozzájárulás mértéke nem éri el hamvasztásos temetés esetén 60.000 Ft-ot, koporsós temetés esetén 80.000 Ft-ot, az önkormányzat annak összegéig kiegészíti.

A temetési költségekre tekintettel igényelt rendkívüli települési támogatás iránti kérelmet az erről szóló temetési számla kiállításának napjától számított 60 napon belül lehet benyújtani.

Ugyanazon temetésre igényelt rendkívüli települési támogatás kizárólag egy személyt illet meg, függetlenül a temetést intézők számától. Amennyiben családon belül adott időszakban több elhunyt személy temetéséről intézkedik ugyanazon személy, kérelmező), úgy háztartásonként ugyanazon hónapon belül az eltemettető személy részére halálesetenként megállapítható a támogatás.

Jogorvoslati lehetőségek:

* A határozattal szemben – annak közlését követő 15 napon belül illetékmentes – fellebbezéssel lehet élni. A fellebbezést Nyíregyháza Megyei Jogú Város Közgyűléséhez címezve, a Polgármesteri Hivatal Szociális és Köznevelési Osztályán lehet benyújtani. A fellebbezés elektronikus úton történő benyújtására nincs lehetőség.
* Az első fokon eljáró szerv a határozatot módosíthatja, kijavíthatja vagy kiegészítheti a kérelemnek megfelelően, ellenkező esetben továbbítja a fellebbezést az annak elbírálására jogosult szervhez.

### Eljáráshoz szükséges dokumentumok

**A kérelemhez csatolni kell:**

* nyugdíjas esetében: a Nyugdíjfolyósító Igazgatóság által ez év elején küldött nyugdíjösszesítő fénymásolatát a folyósítás összegéről és jogcíméről, valamint a kérelem beadását megelőző **1 havi** nyugdíjszelvények vagy folyószámla-kivonat fénymásolatát;
* árvaellátás folyósítása esetén az előző **1 havi** szelvényen/folyószámla-kivonaton kívül a Nyugdíjfolyósító Igazgatóság által küldött összesítő fénymásolata (amennyiben özvegyi nyugdíjra/árvaellátásra nem jogosult, az elutasító/megszüntető határozat fénymásolatát);
* **foglalkoztatotti jogviszony esetén** a kérelem benyújtását megelőző havi jövedelemigazolás csatolása szükséges a kérelem mellékletét tartalmazó formanyomtatvány munkáltató által történő kitöltésével; **vállalkozók, illetve őstermelők esetén** a lezárt gazdasági évre vonatkozóan NAV által kiadott jövedelem-igazolás; továbbá a kérelem mellékletét képező jövedelemigazolás formanyomtatvány könyvelő által történő kitöltésével kell igazolni a kérelem benyújtását megelőző 12 havi jövedelmüket
* Munkaügyi Központ által folyósított ellátás esetén a megállapító határozat fénymásolatát, a folyósított ellátás összegéről az előző **1 hónap** szelvényének másolatát;
* azon kérelmezők, akik 65. életévüket vagy a rájuk irányadó nyugdíjkorhatárt nem töltötték be és **állástalanok** a munkaügyi központ által kiállított hatósági bizonyítványt kell benyújtaniuk arról, hogy az álláskeresők nyilvántartásában szerepelnek, vagy az álláskeresők kiskönyvének másolatát a jelentkezés várható időpontjáról.
* nem havi rendszerességgel szerzett jövedelemről szóló nyilatkozatot;
* tartós jövedelem-csökkenés esetén: a rendszeres pénzellátás, jövedelem megszüntetéséről szóló dokumentum fénymásolatát, vállalkozói vagy őstermelői tevékenység megszűnése esetén az engedély/igazolvány visszavonásáról, társas vállalkozás esetén cégjegyzékből való törlésről készült dokumentum fénymásolatát;
* a gyermek elhelyezése vagy ideiglenes hatályú elhelyezése, valamint a gyámrendelés tárgyában hozott bírósági, illetve gyámhatósági döntést;
* gyermektartásdíjról szelvényt vagy igazolást;
* házasság felbontása esetén: a házasság felbontásáról szóló bírósági végzés másolatát a gyermek elhelyezését és tartását szabályozó bírósági ítélet, illetve egyezséget jóváhagyó végzés fénymásolt példányát;

Amennyiben válófélben vannak, a házasság felbontására irányuló kereset vagy bírósági idéző végzés fénymásolatát.

* - **a 16. életévüket betöltött tanulók esetében** a tanulói jogviszony érvényes diákigazolvánnyal vagy az azt helyettesítő OKTIG rendszerből kiállított QR kódos igazolással igazolható;
* az ösztöndíj előző havi nettó összegéről oktatási intézmény által kiadott hivatalos igazolást,; amennyiben nem részesül ösztöndíjban, erről az oktatási intézmény által kiadott hivatalos dokumentumot;
* amennyiben jövedelmét levonás terheli, annak jogcíméről és a levonás kérelem benyújtását megelőző havi nettó összegéről igazolást;
* a fogyatékos gyermek állapotának fennállása eseténtartósan beteg állapot tényét igazoló jogosultság esetén a magasabb összegű családi pótlék, rokkantsági járadék, rokkantsági ellátás, rehabilitációs ellátás, rehabilitációs járadék vagy a megváltozott munkaképesség miatt megállapított hozzátartozói nyugellátás, az autista, illetve a testi, érzékszervi, értelmi vagy beszédfogyatékos állapot tényét igazoló jogosultság esetén a magasabb összegű családi pótlék, vakok személyi járadéka, fogyatékossági támogatás fennállását igazoló irattal bizonyítható.
* amennyiben nem magyar állampolgár, a Magyarországon való tartózkodás jogcímét igazoló irat fénymásolatát.
* pénzbeli ellátásának megszüntetéséről szóló határozat másolatát, illetve szabadlábra helyezéséről szóló igazolást;
* elemi kár esetén nyújtott segély esetén a jövedelem-igazolásokon felül a helyreállítás költségeiről készített kimutatást;
* gyógykezelési költségek részbeni fedezetéül – a társadalombiztosítás által nem támogatott – gyógyszer-támogatásként annak költségét a háziorvos, vagy a patika által beárazott gyógyszerköltségről szóló, egy hónapnál nem régebbi hivatalos dokumentumot a jövedelem-igazolások csatolása mellett;
* étkezési térítési díjtámogatás igénylése esetén az étkezés igénybevételét igazoló hivatalos tárgyhavi számlát;
* várandós anya részére nyújtott támogatás esetén a terhesgondozásról szóló igazolást a jövedelem-igazolások csatolása mellett;
* egészségügyi-szűrési támogatásra tekintettel igényelt rendkívüli települési támogatás megállapítása iránti kérelemhez csatolni kell a védőnői tanácsadáson való részvételt igazoló kiskönyv egyszerű másolatát vagy védőnő által kiadott igazolást a rendszeres részvételről, továbbá szakorvosi igazolást arra vonatkozóan, hogy a szűrés elvégzése javasolt vagy onkológiai gyógykezeléshez kapcsolódóan a rendkívüli települési támogatás megállapítása iránti kérelemhez csatolni szükséges szakorvos által kiadott igazolást arra vonatkozóan, hogy a jogosult kérelmező betegsége legalább fél éve fennáll, s a kezeléseket igénybe veszi. Ennek hiányában a kórházi zárójelentés vagy szakorvosi ambulánslap egyszerű másolatát kell csatolni.

Onkológiai gyógykezelésnek minősül: a kemoterápiás, illetve sugárkezeléshez kapcsolódó gyógyszerek kiváltása, a gyógykezelés igénybevételéhez kapcsolódó utazási költségek finanszírozása, valamint a gyógyulás segítését szolgáló tápszerek kiváltása.

* keresőképtelenség miatt megállapított támogatás esetén a keresőképtelenséget alátámasztó orvosi vagy kórházi igazolást a jövedelem-igazolások csatolása mellett;
* azon kérelmezők, akik a nevelésbe vett gyermek családjával való kapcsolattartáshoz kérelmezik a támogatást, a jövedelem-igazolások csatolása mellett a kapcsolattartást igazoló dokumentumot;
* iskoláztatás biztosítása érdekében benyújtott támogatás iránti kérelem esetén a jövedelem-igazolások csatolása mellett a tankönyv és/vagy tanszerellátás költségét igazoló számla.
* temetési költségekhez való hozzájárulás esetén a jövedelem-igazolások csatolása mellett a temetkezési **számla 1. számú eredeti példányát, valamint a halotti anyakönyvi kivonat fénymásolatát!** Biztosító társaságtól, egyéb szervtől kapott temetési hozzájárulás esetén, annak összegét igazoló dokumentum másolatát.

**Egyedülélő:** az a személy, aki egyszemélyes háztartásban lakik.

**Ki számít egy családban élő közeli hozzátartozónak ?**

**Család**: az egy lakásban, vagy személyes gondoskodást nyújtó bentlakásos szociális, gyermekvédelmi intézményben együtt lakó, ott bejelentett lakóhellyel vagy tartózkodási hellyel rendelkező közeli hozzátartozók közössége.

**Háztartás:** az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége.

**Közeli hozzátartozó:**

* a házastárs, az élettárs,
* a húszévesnél fiatalabb, önálló keresettel nem rendelkező; a huszonhárom évesnél fiatalabb, önálló keresettel nem rendelkező, nappali oktatás munkarendje szerint tanulmányokat folytató; a huszonöt évesnél fiatalabb, önálló keresettel nem rendelkező, felsőoktatási intézmény nappali tagozatán tanulmányokat folytató vér szerinti gyermek, örökbe fogadott gyermek, mostohagyermek és a Ptk. szerinti gyermekvédelmi nevelőszülő által e jogviszonya keretében nevelt gyermek kivételével a nevelt gyermek (a továbbiakban: nevelt gyermek),
* korhatárra való tekintet nélkül a tartósan beteg, az autista, illetve a testi, érzékszervi, értelmi vagy beszédfogyatékos vér szerinti, örökbe fogadott, mostoha-, illetve nevelt gyermek, amennyiben ez az állapot a gyermek 25. életévének betöltését megelőzően is fennállt (a továbbiakban: fogyatékos gyermek),
* a 18. életévét be nem töltött gyermek vonatkozásában a vér szerinti és az örökbe fogadó szülő, a szülő házastársa vagy élettársa, valamint a db) vagy dc) alpontban meghatározott feltételeknek megfelelő testvér.

### Eljárási illetékek

Az eljárás illeték- és költségmentes.

### Ügyintézési határidő

A kérelemnek a Hivatalhoz történő beérkezésétől számított 8 nap és 60 nap.

### Ügyindítás helye

Nyíregyháza Megyei Jogú Város Polgármesteri Hivatal Ügyfélszolgálati Centruma.

##### Havi rendszerességgel nyújtható rendkívüli települési támogatás

Ha a létfenntartást veszélyeztető rendkívüli élethelyzet hátrányai más módon nem küszöbölhetők ki –különösen indokolt esetben- a rendkívüli települési támogatás havi rendszerességgel is nyújtható.

Havi rendszerességgel rendkívüli települési támogatás annak a személynek nyújtható:

* akinek a kérelem benyújtását megelőző 3 hónapon belül rendszeres pénzellátása megszűnt, illetve megszűntették és keresőtevékenységet nem folytat,
* aki szabadságvesztés büntetéséből egy hónapnál nem régebben szabadult, feltéve hogy a szabadságvesztés időtartama a 3 hónapot meghaladta és szabaduláskor átvett jövedelme nem haladja meg a szociális vetítési alap összegének 170%-át,
* akinek a háztartásában nevelt gyermek betegsége miatt az egyedül élő szülő egy hónapot meghaladó időtartamú táppénzes állományba került,
* aki egyik vagy mindkét szülőt elvesztette, vagy munkanélkülivé vált, az árvaellátás folyósításának kezdetéig, vagy munkanélkülivé vált és egy hónapon belül rendszeres pénzellátásra, jövedelemre nem jogosult.

A havi rendszerességgel nyújtott rendkívüli települési támogatás havonta legfeljebb a szociális vetítési alap összegének 40%-a erejéig és legfeljebb 3 hónapra nyújtható.

A havi rendszerességgel nyújtott rendkívüli települési támogatás csak annak a személynek adható, akinek családjában az egy főre jutó havi jövedelem a szociális vetítési alap összegének 130%-át, egyedül élő esetén annak 170 %-át nem haladja meg, és kérelmét a pénzbeli ellátás megszüntetéséről szóló határozat kézhezvételét, valamint a szabadulását követő 60 napon belül benyújtotta.

Általános eljárás menete:

* Az havi rendszerességgel nyújtható rendkívüli települési támogatás megállapítására irányuló kérelmet formanyomtatványon lehet benyújtani, melyet az Nyíregyháza Megyei Jogú Város Polgármesteri Hivatal Ügyfélszolgálati Centrumában vagy a hivatalos honlapról letöltve lehet beszerezni. A kérelem elektronikus benyújtására nincs lehetőség.
* A kérelmet, a szükséges dokumentumokkal, személyesen vagy meghatalmazottján keresztül az Nyíregyháza Megyei Jogú Város Polgármesteri Hivatal Ügyfélszolgálati Centrumában, vagy postai úton lehet beadni.
* A kérelem iktatása után az ügyintéző megvizsgálja, hogy a kérelem fel van-e szerelve a jogszabályban előírt szükséges mellékletekkel.
  + Amennyiben hiányosságot tapasztal, 8 napon belül (a hiányok pontos megjelölésével, a jogkövetkezményekre való figyelmeztetéssel, határidő megjelölésével, végzésben) hiánypótlásra szólítja fel a kérelmezőt.
  + Ha a kötelezett a megadott határidőn belül nem teljesíti hiánypótlási kötelezettségét úgy az ügyintéző végzéssel megszünteti az eljárást.

Eljáráshoz szükséges dokumentumok:

* rendkívüli települési támogatás igényléséhez szükséges dokumentumok, valamint
* rendszeres pénzellátást megszüntető határozat másolata,
* szabadulási igazolás.

Jogorvoslati lehetőségek:

* A határozattal szemben – annak közlését követő 15 napon belül illetékmentes – fellebbezéssel lehet élni. A fellebbezést Nyíregyháza Megyei Jogú Város Közgyűléséhez címezve, a Polgármesteri Hivatal Szociális és Köznevelési Osztályán lehet benyújtani. A fellebbezés elektronikus úton történő benyújtására nincs lehetőség.
* Az első fokon eljáró szerv a határozatot továbbítja a fellebbezést az annak elbírálására jogosult szervhez.

Eljárási illetékek, szolgáltatási díjak:

Az eljárás illeték- és költségmentes.

Ügyintézési határidő:

8 nap vagy 60 nap.

### Ügyindítás helye

Nyíregyháza Megyei Jogú Város Polgármesteri Hivatal Ügyfélszolgálati Centruma.